Werk in sy rus | ToekomsVenster
by Kariné Joubert | Oct 8, 2019 | Blog | 0 comments
Bg. is my poging om "labour in his rest" te vertaal.
Die lewe is somtyds 'n dolle gejaag. Dit is 'n goeie oefening om van tyd tot tyd rekenskap te gee van die dinge waarmee 'n mens besig is. Om in balans te lewe, genoeg van alles en van sommige nie te veel nie is 'n balanseer toertjie wat nie maklik kom nie. Voor jy jouself kry het 'n sekere aangeleentheid jou al weer so in beslag geneem dat jou prioriteite skeefgetrek en onbevredig bly.
God, in alles eerste, staan soos 'n paal bo water. Dit lokaliseer God nie tot twintig minute soggens voordat jy jou dagtaak aanpak nie. Dit ook, maar dit vervleg jou geloof in God en die inwerking van sy Gees met alles waarmee jy besig is. God is nie 'n moment in ons lewens nie maar die alles deurdringende, omvattende, insluitende en motiverende rede vir ons bestaan.
Terug by ons eerste sinnetjie.
Ek wonder hoeveel van ons lesers is lewensmoeg op hierdie stadium.
Die jaar het reeds ver gevorder en jou vermoë om te hanteer en te onderskei is tot op sy limiete gestrek. Die geringste appél op jou tyd en aandag dreig om jou oor die afgrond te stoot. Jy raak voor die TV, selfs tydens nuus tyd aan die slaap en word moeg wakker. Jou lyf skree sonder ophou, "rus my". Jou gemoed is negatief en dis net nie meer lekker om te doen wat jy andersins vervullend gevind het nie. Mense moet uit jou pad bly en trane wel sonder rede in jou oë op. Jy is kwaad vir die wêreld en selfs effens kwaad vir God, immers kyk net wat jy alles doen (vir Hom wie dan anders?) en jy voel of jy alleen staan. Daar is min waardering maar sommer baie kritiek. Jy het genoeg gehad en wil soos die digter wegvlug die woestyn in, as jy net maar vlerke gehad het.
Ek voel meermale so.
God se skuld.?
Nee, my (en jou) onvermoë om vanuit die merkwaardige bemagtiging van die Heilige Gees te lewe. Ons onwilligheid om gereeld tot stilstand te kom en te evalueer of ons nog met die regte dinge besig is. Die leuen dat ons onvervangbaar is en dat niemand dit so goed soos ons kan doen nie. Ons afhanklikheid van goedkeuring en sak en as ervaring as ons dit nie kry nie.
Ons moet leer om in sy rus in te gaan. God rus op die sewende dag maar het nie opgehou werk nie. Ons leef nou in die sewende dag se rus. Rus en die dinamiese krag van die Heilige Gees is sinonieme.